text: [{"text_idx": "#000004", "text": "Sum fo\u0301tbo\u0301ltur kann vera stuttligur"}, {"text_idx": "#000005", "text": "Leygardagin var eg a\u0301 Svangaskar\u00f0i\u00f0 vi\u00f0 soninum, i\u00f0 sp\u00e6lir vi\u00f0 HB U12. Her upplivdu vit bizarar fo\u0301tbo\u0301ltsumst\u00f8\u00f0ur, a\u0301 hesum stadion, i\u00f0 Uni Leitistein so beinraki\u00f0 einafer\u00f0 kalla\u00f0i \u201creyvarholi\u00f0 a\u0301 altjo\u0301\u00f0a fo\u0301tbo\u0301lti.\u201d"}, {"text_idx": "#000006", "text": "Ta\u0301 vit komu a\u0301 Svangaskar\u00f0, var so\u0301l og eitt li\u0301ti\u00f0 lot, men eingin kavi. Dreingirnir hita\u00f0u upp, og so byrja\u00f0i kavin at detta ni\u00f0ur i\u0301 sto\u0301rum mongdum, beint a\u0301\u00f0renn dysturin skuldi byrja. At enda la\u0301 alt Svangaskar\u00f0 undir i\u0301 kava, og vit ma\u0301ttu eina l\u00f8tu fly\u0301ggja inn i\u0301 bilarnar."}, {"text_idx": "#000007", "text": "Men so sleit i\u0301, og me\u00f0an okkara dreingir sp\u00e6ldu mo\u0301ti B68, dampa\u00f0i kavin burt. Eina l\u00f8tu var ordiliga heitt, og eftirsum hv\u00f8rki NSI\u0301 ella EB/Streymur ti\u0301mdu at m\u00f8ta upp, sp\u00e6ldu li\u00f0ini ein venjingardyst mo\u0301ti hv\u00f8r \u00f8\u00f0rum eftir at hin var enda\u00f0ur. Men so fo\u0301r at kava av grimd aftur, somiki\u00f0 illa, at dysturin ma\u0301tti avbla\u0301sast, og vit ry\u0301mdu inn til kaffi og smyrjibrey\u00f0 og FA-Cup dyst vi\u00f0 Everton og Liverpool. Hetta er eitt l\u00f8gi\u00f0 land vit liva i\u0301."}, {"text_idx": "#000008", "text": "I\u0301 gja\u0301r var aftur FA-Cup a\u0301 skra\u0301nni, ta\u0301 Londonbraki\u00f0 millum Chelsea og Tottenham var\u00f0 sp\u00e6lt. Sum Chelsea fjeppari hevur hetta kappingara\u0301ri\u00f0 veri\u00f0 sosum so, li\u00f0i\u00f0 nytta\u00f0i hv\u00f8rki eitt ella anna\u00f0 undir teirri ikki so k\u00f8nu hondini hja\u0301 Villas Boas. Men nu\u0301 er vent i\u0301 holuni, og vi\u00f0 5-1 sigrinum a\u0301 Tottenham a\u0301 Wembley Stadion i\u0301 gja\u0301r, ma\u0301 sigast at byrjanin til ty\u0301dningarmiklastu vikuna i\u0301 a\u0301rinum er byrja v\u00e6l."}, {"text_idx": "#000009", "text": "Eg ma\u0301 siga, at ho\u0301ast hendan avsmyrjingin av Tottenham kendist s\u00f8t, so var hon eitt sindur merkt av, at ma\u0301li\u00f0 til 2-0 ikki tyktist at vera innanfyri."}, {"text_idx": "#000010", "text": "Man f\u00e6r ringan smakk i\u0301 munnin, ta\u0301 do\u0301marafeilir eru til ti\u0301n fyrimun, serliga ta\u0301 man veit hvussu r\u00e6\u00f0uligt ta\u00f0 kennist, ta\u0301 man f\u00e6r t\u00e6r i\u0301mo\u0301ti s\u00e6r, og ta\u00f0 kenna Chelsea fjepparar i\u0301 o\u0301lukkuma\u0301t. 2-0 ma\u0301li\u00f0 bleiv vi\u0301st fra\u0301 tveimum vinklum i\u0301 sjo\u0301nvarpinum, og ho\u0301ast ta\u00f0 v\u00e6l sa\u0301st, at do\u0301marin sto\u0301\u00f0 v\u00e6l fyri, so sa\u0301 ta\u00f0 ivasamt u\u0301t, um bo\u0301lturin var innanfyri strikuna. Ti\u0301 vo\u0301ru vit fleiri Chelsea fjepparar, i\u00f0 hildu st\u00f8\u00f0una vera eitt sindur ke\u00f0iliga, ta\u0301 vit solei\u00f0is so\u0301tu og hugna\u00f0u okkum saman i\u0301 Cafe\u0301 Natu\u0301r."}, {"text_idx": "#000011", "text": "Vit fegna\u00f0ust to\u0301 um, at ein 5-1 sigur vi\u0301sti, at no\u0301gv ta\u00f0 betra li\u00f0i\u00f0 vann, og um at man neyvan kundi seta spurnartekin vi\u00f0 hetta, ta\u0301 sigurin var so sannf\u00f8randi. Men eg skal vi\u00f0ganga, at eg i\u0301 dag fegnist uppaftur meira, ti\u0301 ny\u0301ggjar myndir eru komnar undan kavi, i\u00f0 greitt vi\u0301sa, at bo\u0301lturin var innanfyri, og at ma\u0301li\u00f0 sostatt var heilt reelt."}, {"text_idx": "#000012", "text": "Mest sum apropos ringa d\u00f8ming, so kemur Barcelona a\u0301 Stamford Bridge mikudagin, og ta\u00f0 gle\u00f0a vit okkum til, ti\u0301 vit eru i\u0301 sto\u0301rformi, og sja\u0301lva\u0301liti\u00f0 fra\u0301 hesum dystinum mo\u0301ti Tottenham er heilt r\u00e6tta mentala dopingin til sto\u0301rdystin, mo\u0301ti heimsins nokk besta li\u00f0i i\u0301 l\u00f8tuni."}, {"text_idx": "#000013", "text": "Ta\u0301 teir eru avgreiddir, er aftur sto\u0301rdystur a\u0301 skra\u0301nni, ta\u0301 vit hitta Arsenal leygardagin. Arsenal er ikki ta\u00f0 sto\u0301rfelag, i\u00f0 teir vo\u0301ru fyri 10 a\u0301rum si\u0301\u00f0an, men hetta er ein lokaldystur og li\u00f0i\u00f0 er faktiskt r\u00e6ttiliga gott i\u0301 l\u00f8tuni."}, {"text_idx": "#000014", "text": "Ja, hetta er alt i\u0301 alt ein fi\u0301n fo\u0301tbo\u0301ltsvika, higartil stendur v\u00e6l til, hvussu gongur hja\u0301 tykkum?"}]